
MOKYKLŲ MUZIEJAI: REALYBĖ IR LŪKESČIAI
Bendrojo ugdymo mokyklų muziejuose kryptingai renkamos ir kaupiamos, šiandien iš dalies tinkamai saugomos ir eksponuojamos bei populiarinamos muziejinės vertybės, dažniausiai susijusios su mokyklos veikla ir apylinkės švietimo istorija. Kai kuriuose muziejuose yra ekspozicijos apie sociumą ir krašto istoriją, kultūrą, gamtą ir mokslą. Ryto Tamašausko, Švietimo skyriaus vyriausiojo specialisto, straipsnyje apžvelgiama 2011–2014 metų patirtis, Kėdainių rajono savivaldybėje puoselėjant mokyklinę muziejininkystę, viešinant edukacines mokyklų muziejų programas, išsakomos kai kurios problemos.
Specialios patalpos
2014-iųjų pradžioje muziejai arba muziejiniai kampeliai buvo Kėdainių suaugusiųjų ir jaunimo mokymo centre, Akademijos gimnazijos Gudžiūnų Pauliaus Rabikausko skyriuje, Krakių Mikalojaus Katkaus gimnazijoje, Kėdainių Juozo Paukštelio pagrindinėje mokykloje, šios įstaigos Tiskūnų Juozo Urbšio skyriuje, Labūnavos pagrindinėje ir Kėdainių specialiojoje mokyklose. Tautiniai kampeliai išsaugoti Kėdainių mokyklos-darželio ,,Vaikystė“ grupėse. Kelios išskaidytos ekspozicijos yra Kėdainių ,,Ryto“ pagrindinės mokyklos kabinetuose. Suaugusiųjų ir jaunimo, Paukštelio, Tiskūnų ir Gudžiūnų muziejuose įrengtos ir edukacinės klasės.
Pavardintų muziejų patalpos yra nedidelės, kuklus ir interjeras, todėl pažintys su ekspozicijomis ir žaismingos veiklos vaikams priklauso nuo muziejininko išmonės bei svetingumo.
Dėl Šėtos muziejaus likimo
Šėtos gimnazijos muziejus su edukacine klase dėl remonto trečius metus neveikia, rinkiniai priglausti kitur, muziejinė veikla vyksta kitose erdvėse. Siekiant tapti Šėtos krašto muziejumi, 2011 m. tikėtasi lėšų muziejaus rekonstrukcijai ir jo pritaikymui kultūrinei ir edukacinei veiklai, norėta teikti paraišką paramai gauti, kreiptasi į rajono savivaldybės  tarybą ir administraciją, bet pritariančiųjų nerasta. Dėl muziejaus minami keliai nuo 1999-ųjų, bet įstaigų tinklo racionalizavimo ir kultūros plėtotės programose Šėtos muziejus niekaip neįtilpdavo. Jam reikalinga finansinė pagalba, nes dūla ne visiškai netinkamai laikomi kai kurie vertingi eksponatai, ribojamos edukacinės veiklos. Tačiau savų lėšų dideliems darbams gimnazija neturinti. Įstaigos vadovai viliasi, kad muziejus atgis, numatyta kai ką eksponuoti istorijos kabinete.
Slopstant entuziazmui
Po įstaigų reorganizacijų, dėl patalpų trūkumo arba dėl vadovų kaitos ir vertybinės pozicijos 2012 m. neliko muziejinių kampelių Kėdainių lopšeliuose-darželiuose ,,Aviliukas“ ir ,,Pasaka“, mokykloje-darželyje ,,Puriena“, nuo 2013 m. rudens – Vilainių ir Pelėdnagių mokyklose-darželiuose.

2013-ųjų rudenį dėl bendrojo ugdymo mokyklų tinklo pertvarkos pasikeitė kai kurių muziejų priklausomybė. Kėdainių Mikalojaus Daukšos pagrindinės mokyklos muziejus tapo Kėdainių suaugusiųjų ir jaunimo mokyklos Mikalojaus Daukšos muziejumi. Tiskūnų Juozo Urbšio pagrindinės mokyklos muziejus yra Kėdainių Juozo Paukštelio pagrindinės mokyklos Tiskūnų Juozo Urbšio skyriaus padalinys. Reorganizacijos leteną pajuto ir Gudžiūnų Pauliaus Rabikausko pagrindinė mokykla, todėl turime Akademijos gimnazijos Pauliaus Rabikausko skyriaus muziejų, bet svarstyta, kad ateityje jis galbūt priklausys Gudžiūnų seniūnijai. Pagarbiai prisimename buvusią mokyklos direktorę Iriną Jančiukienę ir jos atidą kultūrai.
Kaupiama viliantis eksponuoti
Kai kuriose mokyklose kaupiamos vertybės, tikintis įkurti muziejų. Kėdainių ,,Atžalyno“ gimnazijoje yra speciali nedidelė patalpa, skirta kraštotyros rinkiniams. Eksponatai sudėti Akademijos gimnazijos viename – istorijos – kabinete. Apie Josvainių gimnazijos istoriją albumai saugomi įstaigos bibliotekoje. Vilčių įkurti institucijos ir miesto švietimo istorijos muziejų turi Šviesioji gimnazija.
Deramai atlyginti už darbą
Kai kurių mokyklų direktoriai teisės aktų tvarka paskyrė muziejų vadovus. Jie 2014 m. pradžioje buvo Suaugusiųjų ir jaunimo, Krakių, Šėtos, Paukštelio, ,,Ryto“ ir Labūnavos mokyklose. Jose atlygis už darbą muziejuose įvairuoja – nuo pusės valandos iki dešimt valandų per savaitę.
Savanoriškais pagrindais dirbama Tiskūnų muziejuje. Nuolatinis muziejaus vadovas iki 2013 m. rudens buvo Gudžiūnuose.
Tačiau deramo apmokėjimo už darbą muziejuje, priežiūrą klausimai dažnoje mokykloje neišspręsti, tai priklauso nuo šalies švietimo būklės ir konkrečios mokyklos direktoriaus valios.
Individualios materialinės atsakomybės sutartį mokyklos direktorius turėtų sudaryti su muziejaus darbuotoju. Šis turėtų užtikrinti visų muziejuje esančių vertybių apskaitą, tinkamą eksponavimą ir fondų saugojimą.
Kaip apskaitomos vertybės
Pagrindiniame muziejaus fonde saugomos muziejinės vertybės, jų rinkiniai, turintys išliekamąją vertę. Labūnavos muziejuje fondas skaidomas į pagrindinį ir pagalbinį, pagrindiniame fonde yra apie 560 eksponatų. Paukštelio muziejaus fonde suskaičiuotos 2225 vertybės, Krakių – apie 140 eksponatų. Taigi šiose mokyklose paskiros muziejinės vertybės apskaitytos. Per trejus metus naujų daiktų muziejuose negauta arba įsigyta nedaug, pvz., Paukštelio muziejuje – 31 eksponatas. Iš naujo fondas tvarkomas Suaugusiųjų ir jaunimo mokymo centro muziejuje.
Į aplinką veržiasi technologijos, didžiuosiuose valstybės muziejuose rengiamos interaktyvios ekspozicijos, tačiau šiandien tai dar nerealu mūsų mokyklų muziejams. Muziejinės vertybės nė viename jų neskaitmeninamos, tačiau tai atlikti numatyta ,,Ryto“ mokykloje.
Specialistų talka
Muziejuose sulaukiama specialistų pagalbos. Kėdainių krašto muziejus konservavo kai kuriuos Labūnavos ir Kunionių pagrindinių mokyklų muziejų eksponatus 2011 m. Rengiantis reorganizuoti Kunionių pagrindinę mokyklą, Kėdainių krašto muziejaus darbuotoja Rita Vertelienė 2011 m. suinventorino dalį muziejinių vertybių. Kai kurie Kunionių muziejaus eksponatai teisės aktų nustatyta tvarka perduoti saugoti Krašto muziejui, dalis eksponatų liko Kunionių bendruomenei.
Lankytojų statistika
Muziejuose lankytojų apskaita vykdoma iš dalies. Per trejus metus Tiskūnų muziejuje apsilankė apie tūkstantį asmenų, Paukštelio muziejuje – 415, Gudžiūnų – apie 230, Labūnavos muziejuje – 209 žmonės. Muziejuose lankomasi edukaciniais tikslais, čia ateina svečiai, sugrįžta buvusieji auklėtiniai, kurie nuotraukose ieško veidų, tyrinėja dokumentus.
Paminėtuose muziejuose ir ,,Ryto“ mokykloje vykdoma renginių apskaita.
Specialistai pastebi, kad neužtenka vienkartinių žinių apie eksponatų reikšmę ir paskirtį, nepakanka įspūdžių lavinos. Siūloma istoriją, buvusiųjų gyvenimus pajausti ir išgyventi kaip tęstinę patirtį liečiant ir dalyvaujant.
Garbūs vardai įpareigoja
Švietimo įstaigų pavadinimuose esančios garbių asmenų pavardės įpareigoja mokyklų bendruomenes prisiminti tuos asmenis, apie juos pasakoja dalis muziejų ekspozicijų. Gudžiūnų mokykloje kasmet minimos Pauliaus Rabikausko mirimo metinės. Paukštelio mokykloje švenčiamas rašytojo Juozo Paukštelio gimtadienis, organizuojamos klasių valandėlės ,,Mūsų mokykla pavadinta rašytojo Juozo Paukštelio vardu“, čia kasmet sureikšminami mokyklos vardadieniai. Tiskūnuose susirenkama į Juozo Urbšio gimtadienio šventę. Krakių gimnazija kas penkerius metus pažymi įstaigos ,,patrono“ Mikalojaus Katkaus jubiliejų. Mikalojaus Daukšos, kitų Kėdainių krašto iškiliųjų gyvenimais keliaujama Suaugusiųjų ir jaunimo mokymo centre.
Muziejinės edukacinės programos
Muziejinės edukacinės programos neretai persipina su mokyklos ugdymo procesu.

Vasario 16-osios, Kovo 11-osios ir kitos valstybės dienos minimos Tiskūnų, Labūnavos ir Suaugusiųjų ir jaunimo centro muziejų vadovų iniciatyva. Labūnavoje suorganizuotos pilietinės akcijos, pavyzdžiui: ,,Konstitucija gyvai“, ,,Atmintis gyva, nes liudija“.
Etnografinė vakaronė ,,Šokim, trypkim, linksmi būkim“, liaudies žaidimų čempionatas buvo išskirtini Tisklūnuose. Mokykloje-darželyje ,,Vaikystė“ buvo reikšminga advento vakaronė ,,Ramybės reikia mums visiems“, veiklos ,,Rid rid margučiai“ ir ,,Kalėdų belaukiant“. Programos ,,Metų ratas“, ,,Žiema, žiema, bėk iš kiemo“, ,,Velykų laukimas“ ir ,,Margi raštai“ – tai Suaugusiųjų ir jaunimo centro muziejaus parengtos programos.
Specialiojoje mokykloje buvo dirbama pagal programą ,,Mokykla 50 metų veidrodyje“, suorganizuotas įstaigos jubiliejui skirtas konkursas. ,,Ryto“ mokykloje pamokos ,,Senas vadovėlis pasakoja“ atspindėjo švietimo istoriją.
Fotografijų parodos ,,Mano šeimos relikvija“, ,,Tradicinė lietuvių sodyba“, ,,Lietuva. Laiko ženklai“ parengtos ,,Ryto“ mokykloje. Čia sukaupti eksponatai naudojami etninės kultūros, istorijos pamokose.
Muziejų veiklą reikėtų integruoti į tęstinę autentiškos etninės kultūros ugdymo sistemą mokykloje.
Partnerystė ir menkos investicijos
Bendradarbiaujant su partneriais, mokyklų muziejuose ar kituose centruose įvairiomis ugdymo formomis ir, tikėkimės, moderniomis priemonėmis vykdoma turininga aktyvi neformaliojo ugdymo veikla. Dažniausiai muziejininkų inciatyva bendradarbiaujama su Kėdainių krašto muziejumi, jo Daugiakultūriu centru ir Janinos Monkutės-Marks muziejumi-galerija. Paukštelio mokyklos muziejus kartu su Kėdainių krašto muziejumi dalyvavo projekte ,,Muziejus-mokykla-moksleivis“.
Ne pirmus metus su Panevėžio apskrities Gabrielės Petkevičaitės-Bitės viešosios bibliotekos Juozo Urbšio visuomeninės minties ir kultūros centru bendrauja Tiskūnų muziejus.
Labūnavos muziejus kartu su Labūnavos bendruomenės centru parengė ir išleido knygelę ,,Labūnavos kraštas“ (2012 m.), bendradarbiavo su Lapkričio 2-osios draugija (kapinių paminklų įrašų skaitmeninimas).
Švietimo ir mokslo ministerija 2013 m. deklaravo apie papildomą mokyklų ir valstybės muziejų bendradrabiavimą bei finansinę paramą, tačiau ilgalaikė bendradarbiavimo sistema nesukurta, likta deklaracijų lygmenyje. Finansus sutelkus Lietuvos muziejų asociacijos rankose, mokyklų dalyvavimas buvo ir yra nenuoseklus. Valstybės investicijų mokyklų muziejai nesulaukia, todėl lieka pavienių mokytojų iniciatyvos, bet ir entuziastams dažnokai nusvyra rankos.
Muziejų veiklos viešinimas
Svarbu viešinti informaciją, įvairiomis formomis priminti apie mokyklų muziejus. Apie rinkinius, veiklą, edukacines programas skleidžiama Kėdainių rajono savivaldybės visuomenės informavimo priemonėse, neretai – ,,Rinkos aikštės“ iniciatyva.
Apie muziejininkų veiklos patirtis rašoma Labūnavos ir Kėdainių Juozo Paukštelio pagrindinių mokyklų laikraščiuose. Pastarojoje įstaigoje platinami ir informaciniai lankstukai apie muziejų.

Suaugusiųjų ir jaunimo, Paukštelio ir Labūnavos mokyklų tinklalapiuose yra specialūs skyriai apie įstaigų muziejus; naujienų skyriuje skelbiamos informacijos. Iki 2013 m. rudens apie muziejų buvo rašoma ir Gudžiūnų mokyklos tinklalapyje.
Į muziejų reikia kviesti, motyvuoti, kad užsuktų lankytojai, kad mokytojai susietų su dalykais. Iš socialinių ir kultūrinių patirčių palaipsniui pripažįstama, kad mokykloje muziejus yra reikalingas.
Mokyklų muziejai iš dalies padeda ugdyti pilietines ir tautines orientacijas ir vertybines nuostatos, prisidedama prie pilietinės, tautinės ir kultūrinės tapatybės tęstinumo ir atnaujinimo, kultūros paveldo išsaugojimo.
...............................
Nuotraukos
Veiklos Kėdainių suaugusiųjų ir jaunimo mokymo centro muziejuje. Vadovė Jolanta Pupkevičienė
[image: image1.jpg]



[image: image2.jpg]



[image: image3.jpg]



[image: image4.jpg]| 3 -
e





[image: image5.jpg]



[image: image6.jpg]



[image: image7.jpg]



[image: image8.jpg]



